
Πέμπτη, 30 Ιουλίου 2026

ΔΕΛΤΙΟ ΤΥΠΟΥ

Επιχείρηση απεγκλωβισμού31 ατόμων από την περιοχή παραλίας Αγίου Παύλου Ρεθύμνου λόγω πυρκαγιάς στην περιοχή «ΚΡΥΑ ΒΡΥΣΗ»

Τις μεσημβρινές ώρες χθες, πραγματοποιήθηκε υπό τον συντονισμό της Γενικής Γραμματείας Πολιτικής Προστασίας, του Ενιαίου Συντονιστικού Κέντρου Επιχειρήσεων και Διαχείρισης Κρίσεων (Ε.Σ.Κ.Ε.ΔΙ.Κ.) και του Κέντρου Επιχειρήσεων (Κ.ΕΠΙΧ.) του Λιμενικού Σώματος – Ελληνικής Ακτοφυλακής, επιχείρηση απεγκλωβισμού συνολικά τριάντα ενός (31) πολιτών από την παραλία Αγίου Παύλου Ρεθύμνου, η οποία επλήγη από δασική πυρκαγιά στην περιοχή «ΚΡΥΑ ΒΡΥΣΗ» του Δήμου Αγίου Βασιλείου Ρεθύμνου. Στην επιχείρηση συμμετείχαν συνολικά τρία (03) πλωτά μέσα Λ.Σ.-ΕΛ.ΑΚΤ.(δύο Περιπολικά σκάφη και ένα Ναυαγοσωστικό), ένα σκάφος της Δύναμης Frontex, πλήθος στελεχών Λ.Σ.-ΕΛ.ΑΚΤ. καθώς και ιδιωτικά σκάφη.
Ειδικότερα, κατόπιν ενημέρωσης της Λιμενικής Αρχής της Αγίας Γαλήνης για την εκδήλωση της πυρκαγιάς, τέθηκε σε εφαρμογή το Τοπικό Σχέδιο Έκτακτης Ανάγκης. Με τη συνδρομή των πλωτών μέσων Λ.Σ.-ΕΛ.ΑΚΤ., του σκάφους της Frontex και ενός Α/Κ σκάφους, απεγκλωβίστηκαν συνολικά τριάντα ένα (31) άτομα από τις παραλιακές περιοχές του Αγίου Παύλου, τα οποία μεταφέρθηκαν με ασφάλεια στον λιμένα του Κόκκινου Πύργου. Η επιχείρηση διεξήχθη υπό ιδιαίτερα δυσμενείς καιρικές συνθήκες, με ριπές ανέμων που έφταναν έως και τα 10 μποφόρ, καθώς και με περιορισμένη ορατότητα.
Κατά τη διάρκεια της νύχτας, δύο (02) Περιπολικά σκάφη και ένα (01) Ναυαγοσωστικό σκάφος Λ.Σ.-ΕΛ.ΑΚΤ. παρέμειναν στην περιοχή σε ετοιμότητα για την παροχή συνδρομής, εφόσον απαιτείτο.
Διαθέσιμο οπτικοακουστικό υλικό έχει αναρτηθεί στο www.hcg.gr.

